钦定古今图书集成/明伦汇编/交谊典/第093卷 > 刘子 > 《诫盈》
## 钦定古今图书集成/明伦汇编/交谊典/第093卷 > 刘子 > 《诫盈》

四时之序，节满即谢，五行之性，功成必退。故阳极而
阴降，阴极而阳升，日中则昃，月盈则亏，此天之常道
也。势积则损，财聚必散，年盛返衰，乐极还悲，此人之
恒也。昔仲尼观欹器而革容，鉴损益而叹息，此察象
而识类，睹霜而知冰也。夫知进而不知退，则践盈泛
之危，处存而不忘危，必履泰山之安。故雷在天上曰
《大壮》，山在地中曰“谦。”谦则裒多益寡，壮则非礼勿履。
处壮而能用礼，居谦而能受益，降高以就卑，抑强而
同弱，未有挹损而不光，骄盈而不毙者也。圣人知盛
满之难恃，每居德而谦冲，虽聪明睿智而志愈下，富
贵广大而心愈降，勋盖天下而情愈惕，不以德厚而
矜物，不以身尊而骄民，故楚庄王功立而心惧，晋文
公战胜而色忧，非增荣而恶胜，乃功大而心小，居安
而念危也。夏禹一馈而七起，周公一沐而三握，食不
遑饱，沐不及晞，非耐饥而乐劳，是能心急于接士，处
于谦光也。《易》曰：“以贵下贱，大得民也。”是以君子高而
能卑，富而能俭，贵而能贱，智而能愚，勇而能怯，辩而
能讷，博而能浅，明而能暗，是谓“损而不穷”也。